钦定古今图书集成/明伦汇编/氏族典/第217卷 > 《廖用贤尚友录》 > 罗点
## 钦定古今图书集成/明伦汇编/氏族典/第217卷 > 《廖用贤尚友录》 > 罗点

按《宋史罗点传》，“点字春伯，抚州崇仁人。六岁能文，登
淳熙三年进士第，授定江节度推官，累迁校书郎。岁
旱，诏求言，点上封事，迁秘书郎。高宗崩，孝宗在谅暗，
皇太子参决庶务。点时以户部员外郎兼太子侍读，
出使浙右，迁起居舍人，改太常少卿。被命使金，告登
宝位。会金有国丧，迫点易金带，点不可，金人不能夺。”
绍熙三年，试兵部尚书。五年四月，上将幸玉津园，点
请先过重华，上犹未行，点乃率讲官言之。及寿皇不
豫，点又随宰执班进谏，阁门吏止之，点叱之而入。上
拂衣起，宰执引上裾，点亟前泣奏，内侍阖门，众恸哭
而退。寿皇崩，点请上奔丧，许而不出。拜遗诏于重华
宫，前后与侍从列奏谏请帝过宫者凡三十五疏，自
上奏者又十六章，而奏疏重华上书嘉王，及面对口
奏不预焉。宁宗嗣位，人心始定。拜点端明殿学士、签
书枢密院事。卒，年四十五，赠太保，谥文恭。